Blødt strøelse halverer køers dødelighed | Maskinbladet
Blødt strøelse halverer køers dødelighed
Af Kristian Troelsen - 9. jan. 2015 KL. 10:12
Den der ligger blødt, ligger godt. En lille undersøgelse i Nordjylland har vist, at køer, der ligger blødt, lever længere.
Nordjyske dyrlæger har undersøgt fire besætninger med blødt strøelse. Konklusionen er, at koen lever længere, når den ligger blødt.
Når køerne ligger bedre, så lever de også længere. Det viser en mindre undersøgelse fra nordjyske dyrlæger, der konstaterer, at de blødere sovepladser kan være med til at sænke dødeligheden i en kvægbesætning, fordi køerne får færre ben- og klovproblemer. Det skriver DR Nordjylland.
- Lemmerne ser noget bedre ud på dem nu. Vi har ikke de hævelser, vi havde før, og jeg har oplevet, at køerne helt klart kan lide at have et blødt leje at ligge i, siger Anders Bodilsen, Hadsund, hvis besætning var med i undersøgelsen.
Han begyndte at øge komforten for sine køer i 2013.
Dødeligheden er halveret
Efter han begyndte at strø køernes madrasser med en blanding af halm, kridt og vand, er dødeligheden i hans besætning halveret fra omkring 10 procent til omkring 5 procent.
- Det hænger sammen med, at køerne ligger blødere og bedre, og så ligger de også mere, siger Anders Bundgaard Voss, der er dyrlæge.
Samme positive resultatet har Dyrlægerne Himmerland set hos yderligere to besætninger, der er begyndt at bruge blødt strøelse, mens der i en enkelt besætning ikke er sket ændringer.